《赠吴士桑饶》
元代·张翥

吴兴一士气貌醇，儒冠落魄甘长贫。医家诸书总贯穿，有病有药即与人。

山中僦屋不肯出，苦厌城市多嚣尘。得钱沽酒饮即醉，指点富贵如浮云。

时来西湖住几日，所宿随夜餐随晨。过门与我谈抵掌，百无一伪皆天真。

疾恶如雠每愤激，正坐时命遭其屯。人生除贫贫则已，五鬼到此安能神。

天以清名补寒饿，昔之隐者人皆闻。圣贤法则吾岂敢，乡里小儿安足云。

况君能医当济世，未叹行路常踆踆。伸眉一笑索我别，北风吹雪来缤纷。

溪畔无钱附归去，垂橐不管妻子嗔。青山白石大自在，且复挂子头上巾。

江湖多芦识者少，岁晚远游须待春。君不见舍中之长眼眦肉，岂解善事长桑君。

作者简介：张翥(1287～1368) 元代诗人。字仲举，晋宁（今山西临汾）人。少年时四处游荡，后随著名文人李存读书，十分勤奋。其父调官杭州，又有机会随仇远学习，因此诗文都写得出色，渐有名气。张翥有一段时间隐居扬州，至正初年(1341)被任命为国子助教。后来升至翰林学士承旨。